CELEX: 32019D0970
Language: hu
Date: 2019-02-22 00:00:00
Title: A Bizottság (EU) 2019/970 felhatalmazáson alapuló határozata (2019. február 22.) az (EU) 2018/1240 európai parlamenti és tanácsi rendelet 31. cikkének megfelelően a kérelmezők számára a kérelmük feldolgozása állásának vagy utazási engedélyük érvényességi idejének és státuszának ellenőrzését lehetővé tevő eszközről (EGT-vonatkozású szöveg.)

13.6.2019   
               
               
                  HU
               
               
                  Az Európai Unió Hivatalos Lapja
               
               
                  L 156/15
               
            
         A BIZOTTSÁG (EU) 2019/970 FELHATALMAZÁSON ALAPULÓ HATÁROZATA
         (2019. február 22.)
         az (EU) 2018/1240 európai parlamenti és tanácsi rendelet 31. cikkének megfelelően a kérelmezők számára a kérelmük feldolgozása állásának vagy utazási engedélyük érvényességi idejének és státuszának ellenőrzését lehetővé tevő eszközről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         Tekintettel az Európai Utasinformációs és Engedélyezési Rendszer (ETIAS) létrehozásáról, valamint az 1077/2011/EU rendelet, az 515/2014/EU rendelet, az (EU) 2016/399 rendelet, az (EU) 2016/1624 rendelet és az (EU) 2017/2226 rendelet módosításáról szóló, 2018. szeptember 12-i (EU) 2018/1240 európai parlamenti és tanácsi rendeletre (1) és különösen annak 31. cikkére,
         mivel:
         
                     (1)
                  
                  
                     Az (EU) 2018/1240 rendelet létrehozta az Európai Utasinformációs és Engedélyezési Rendszert (ETIAS) a külső határok átlépésekor a vízumkötelezettség alól mentes harmadik országbeli állampolgárok számára szolgáló rendszerként. Az említett rendelet meghatározta az utazási engedély kiadására vagy megtagadására vonatkozó feltételeket és eljárásokat.
                  
               
                     (2)
                  
                  
                     Lehetővé kell tenni az ETIAS utazási engedély kérelmezői, az utazási engedély birtokosai, valamint azon személyek számára, akiknek az ETIAS utazási engedélyét elutasították, visszavonták vagy megsemmisítették, illetve akiknek az ETIAS utazási engedélye lejárt, és hozzájárultak ahhoz, hogy adataikat az (EU) 2018/1240 rendelet 54. cikke (2) bekezdésének megfelelően megőrizzék, (a továbbiakban: a kérelmezők), hogy ellenőrizzék kérelmük státuszát, illetve hogy ellenőrizzék az utazási engedélyük érvényességi idejét és státuszát.
                  
               
                     (3)
                  
                  
                     E határozat meghatározza, hogy a kérelmezők milyen feltételek mellett tudják ellenőrizni kérelmük státuszát, illetve utazási engedélyük érvényességi idejét és státuszát a kifejezetten e célt szolgáló eszköz alkalmazásával.
                  
               
                     (4)
                  
                  
                     A státuszlekérdező eszközt a kifejezetten e célt szolgáló, nyilvánosan elérhető honlapon és a mobil eszközökre telepíthető alkalmazáson, illetve biztonságos linken keresztül kell elérhetővé tenni. A státuszlekérdező eszközhöz vezető említett linket el kell küldeni a kérelmező e-mail-címére, amikor – az (EU) 2018/1240 rendelet 19. cikkének (5) bekezdésével, 38. cikke (1) bekezdésének a) pontjával, 42. cikkének a) pontjával, valamint 44. cikke (6) bekezdésének a) pontjával összhangban – értesítik a kérelem benyújtásának nyugtázásáról, illetve az utazási engedély kibocsátásáról, visszavonásáról vagy megsemmisítéséről.
                  
               
                     (5)
                  
                  
                     A státuszlekérdező eszköznek lehetővé kell tennie a kérelmező személyazonosságának megerősítését. Ezért meg kell határozni a státuszlekérdező eszközhöz való hozzáféréshez szükséges hitelesítési követelményeket. A kérelmezőknek adatok megadásával kell hitelesíteniük magukat. Meg kell határozni továbbá a státuszlekérdező eszköz kimeneti üzeneteit is, amelyek lehetővé teszik a kérelmező számára, hogy ellenőrizze kérelmének státuszát, illetve utazási engedélyének érvényességi idejét és státuszát.
                  
               
                     (6)
                  
                  
                     Meg kell határozni a státuszlekérdező eszköz és az ETIAS központi rendszere közötti kommunikációs csatornákat. Ki kell alakítani továbbá az üzenetformátumot, a szabványokat és a protokollokat, valamint a biztonsági követelményeket.
                  
               
                     (7)
                  
                  
                     Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló (22.) jegyzőkönyv 1. és 2. cikkével összhangban Dánia nem vett részt az (EU) 2017/2226 európai parlamenti és tanácsi rendelet (2) elfogadásában, az rá nézve nem kötelező és nem alkalmazandó. Mivel azonban az (EU) 2018/1240 rendelet a schengeni vívmányokon alapul, Dánia az említett jegyzőkönyv 4. cikkének megfelelően 2018. december 21-én bejelentette, hogy az (EU) 2018/1240 rendelet nemzeti jogában történő végrehajtásáról határozott.
                  
               
                     (8)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyekben az Egyesült Királyság a 2000/365/EK tanácsi határozattal (3) összhangban nem vesz részt; ennélfogva az Egyesült Királyság nem vesz részt ennek a határozatnak az elfogadásában, az rá nézve nem kötelező és nem alkalmazandó.
                  
               
                     (9)
                  
                  
                     Ez a határozat a schengeni vívmányok azon rendelkezéseinek továbbfejlesztését képezi, amelyekben Írország a 2002/192/EK tanácsi határozattal (4) összhangban nem vesz részt; ennélfogva Írország nem vesz részt a határozat elfogadásában, az rá nézve nem kötelező és nem alkalmazandó.
                  
               
                     (10)
                  
                  
                     Izland és Norvégia tekintetében ez a határozat az Európai Unió Tanácsa, valamint az Izlandi Köztársaság és a Norvég Királyság közötti, az utóbbiaknak a schengeni vívmányok végrehajtására, alkalmazására és fejlesztésére irányuló társulásáról szóló megállapodás (5) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK tanácsi határozat (6) 1. cikkének A. pontjában említett területhez tartoznak.
                  
               
                     (11)
                  
                  
                     Svájc tekintetében ez a határozat az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodás (7) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2008/146/EK tanácsi határozat (8) 3. cikkével együtt értelmezett 1. cikkének A. pontjában említett területhez tartoznak.
                  
               
                     (12)
                  
                  
                     Liechtenstein tekintetében ez a határozat az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodáshoz való csatlakozásáról szóló jegyzőkönyv (9) értelmében a schengeni vívmányok azon rendelkezéseinek továbbfejlesztését képezi, amelyek az 1999/437/EK határozatnak a 2011/350/EU tanácsi határozat (10) 3. cikkével együtt értelmezett 1. cikkének A. pontjában említett területhez tartoznak.
                  
               
                     (13)
                  
                  
                     2019. január 28-án konzultációra került sor az európai adatvédelmi biztossal, aki 2019. február 8-án véleményt nyilvánított,
                  
               ELFOGADTA EZT A HATÁROZATOT:
         
            1. cikk
            Hozzáférés a státuszlekérdező eszközhöz
            
               1.   Lehetővé kell tenni az ETIAS utazási engedély kérelmezői, az utazási engedély birtokosai, valamint azon személyek számára, akiknek az ETIAS utazási engedélyét elutasították, visszavonták vagy megsemmisítették, illetve akiknek az ETIAS utazási engedélye lejárt, és hozzájárultak ahhoz, hogy adataikat az (EU) 2018/1240 rendelet 54. cikke (2) bekezdésének megfelelően megőrizzék, (a továbbiakban: a kérelmezők), hogy hozzáférjenek a státuszlekérdező eszközhöz.
            
            
               2.   A státuszlekérdező eszköz az alábbiakon keresztül érhető el:
               
                           a)
                        
                        
                           a kifejezetten e célt szolgáló, nyilvánosan elérhető honlap;
                        
                     
                           b)
                        
                        
                           az (EU) 2018/1240 rendelet 16. cikkében említett, mobil eszközökre telepíthető alkalmazás;
                        
                     
                           c)
                        
                        
                           az (EU) 2018/1240 rendelet 6. cikke (2) bekezdésének f) pontjában említett ETIAS e-mail-szolgáltatáson keresztül küldött link. Ezt a linket el kell küldeni a kérelmezőnek, amikor – az (EU) 2018/1240 rendelet 19. cikkének (5) bekezdésével, 38. cikke (1) bekezdésének a) pontjával, 42. cikkének a) pontjával, valamint 44. cikke (6) bekezdésének a) pontjával összhangban – értesítik a kérelem benyújtásának nyugtázásáról, illetve az utazási engedély kibocsátásáról, visszavonásáról vagy megsemmisítéséről.
                        
                     
         
         
            2. cikk
            A státuszlekérdező eszközhöz való hozzáféréshez szükséges kéttényezős hitelesítés
            
               1.   A státuszlekérdező eszközhöz való csatlakozáshoz kéttényezős hitelesítést kell alkalmazni.
            
            
               2.   Az első hitelesítés a következő adatok beviteléből áll:
               
                           a)
                        
                        
                           az úti okmány száma;
                        
                     
                           b)
                        
                        
                           az úti okmányt kibocsátó ország, amelyet egy előre meghatározott listából kell kiválasztani;
                        
                     
                           c)
                        
                        
                           e-mail-cím.
                        
                     
            
               3.   A kérelmező által megadott adatoknak meg kell egyezniük a kérelmező által az igénylőlapon feltüntetett adatokkal.
            
            
               4.   A második hitelesítés egy egyedi kódból áll, amelyet a hitelesítés megerősítéséhez be kell vinni a státuszlekérdező eszközbe.
            
            
               5.   A (2) bekezdésben szereplő információk megadását követően az eszköz automatikusan létrehozza az egyedi kódot, és azt az (EU) 2018/1240 rendelet 6. cikke (2) bekezdésének f) pontjában említett e-mail-szolgáltatáson keresztül elküldi a kérelmezőnek.
            
            
               6.   Az egyedi kód rövid idő elteltével lejár. Új egyedi kód elküldése érvényteleníti az adott kérelmezőnek korábban elküldött egyedi kódokat.
            
            
               7.   Az egyedi kódot a benyújtott kérelemben megadott e-mail-címre kell elküldeni.
            
            
               8.   Az egyedi kód csak egyszer használható fel.
            
         
         
            3. cikk
            A státuszlekérdező eszköz kimeneti üzenetei
            
               1.   Az eszközhöz való hozzáféréshez szükséges hitelesítést követően a kérelmezők számára láthatóvá válik az úti okmányuk számához kapcsolódó kérelem, illetve utazási engedély státusza.
            
            
               2.   A státuszlekérdező eszköz az úti okmány számához kapcsolódó egyes kérelemre, illetve utazási engedélyre vonatkozóan az alábbi státuszkategóriák egyikét adja meg:
               
                           a)
                        
                        
                           „benyújtott”
                        
                     
                           b)
                        
                        
                           „érvényes”
                        
                     
                           c)
                        
                        
                           „elutasított”
                        
                     
                           d)
                        
                        
                           „megsemmisített”
                        
                     
                           e)
                        
                        
                           „visszavont”
                        
                     
                           f)
                        
                        
                           „lejárt”.
                        
                     
            
               3.   A státuszlekérdező eszköz minden érvényes utazási engedély esetében megadja az utazási engedély érvényességi idejének zárónapját.
            
            
               4.   Korlátozott területi érvényesség esetén a kérelmezők tájékoztatást kapnak arról, hogy mely tagállam(ok)ra érvényes az utazási engedély. Ezt az információt a státuszlekérdező eszköz feltűnő helyen jeleníti meg.
            
            
               5.   A státuszlekérdező eszköz felelősségkizáró nyilatkozatot jelenít meg, amely az (EU) 2018/1240 rendelet 36. cikke (6) bekezdésének megfelelően feltünteti, hogy az utazási engedély nem biztosít automatikusan beutazási vagy tartózkodási jogot. Ez a felelősségkizáró nyilatkozat egyúttal arra is felhívja a kérelmezők figyelmét, hogy az engedélyezett tartózkodás fennmaradó időtartamáról további információkat a határregisztrációs rendszer (EES) – az (EU) 2017/2226 rendelet 13 cikkében említett – webes szolgáltatásán keresztül érhetnek el, és e szolgáltatást egyértelműen feltünteti.
            
         
         
            4. cikk
            Adatlehívási előírások
            
               1.   A státuszlekérdező eszköz egy különálló, csak olvasható adatbázist használ, amely az ETIAS-ban tárolt adatoknak az ezen határozat 2. és 3. cikke szerinti rendelkezések végrehajtásához minimálisan szükséges részhalmazának egyirányú lehívása útján néhány percenként frissül.
            
            
               2.   Az eu-LISA felel a státuszlekérdező eszköz biztonságáért, a benne tárolt személyes adatok biztonságáért és a személyes adatok különálló, csak olvasható adatbázisba történő lehívásának folyamatáért.
            
         
         
            5. cikk
            Üzenetformátum, szabványok és protokollok
            Az üzenetek formátumát és a végrehajtandó protokollokat az (EU) 2018/1240 rendelet 73. cikkének (3) bekezdésében említett műszaki előírások tartalmazzák.
         
         
            6. cikk
            Különös biztonsági szempontok
            
               1.   A státuszlekérdező eszközt úgy kell kialakítani és megvalósítani, hogy biztosított legyen a feldolgozott adatok bizalmas jellege, sérthetetlensége és rendelkezésre állása, valamint a tranzakciók letagadhatatlansága. Az eszköz technikai és szervezési megvalósításának teljesítenie kell az (EU) 2018/1240 rendelet 59. cikkének (3) bekezdésében említett ETIAS biztonsági terv előírásait, valamint meg kell felelnie a nyilvános honlapra és a mobil eszközökre telepíthető alkalmazásra vonatkozó, az (EU) 2018/1240 rendelet 16. cikkének (10) bekezdésében említett adatvédelmi és biztonsági szabályoknak.
            
            
               2.   A státuszlekérdező eszközt úgy kell kialakítani, hogy a státuszlekérdező eszközhöz való jogosulatlan hozzáférésre ne legyen lehetőség. Ennek érdekében a státuszlekérdező eszköz korlátozza, hogy egy adott úti okmány számával és egy adott egyedi kóddal legfeljebb hány kísérletet lehet tenni az eszközhöz való hozzáférésre. Az eszköz a nem emberi magatartás elleni védelemre szolgáló intézkedéseket is tartalmaz.
            
            
               3.   A státuszlekérdező eszköznek néhány perces inaktivitást követően működésbe lépő kiléptetési intézkedéseket is tartalmaznia kell.
            
            
               4.   A feldolgozott adatok bizalmas kezelésére, sértetlenségére és rendelkezésre állására vonatkozó további részleteket az (EU) 2018/1240 rendelet 73. cikkének (3) bekezdésében említett műszaki előírások határoznak meg.
            
         
         
            7. cikk
            Naplók
            
               1.   A státuszlekérdező eszköz műveleti naplókat vezet, amelyek a következőket tartalmazzák:
               
                           a)
                        
                        
                           hitelesítési adatok, beleértve azt is, hogy a hitelesítés sikeres volt-e vagy sem;
                        
                     
                           b)
                        
                        
                           a hozzáférés dátuma és időpontja.
                        
                     
            
               2.   Az eszköz műveleti naplóit át kell másolni a központi rendszerbe. E naplókat a kérelemfájl megőrzési idejének végét követően legfeljebb egy évig lehet tárolni, kivéve, ha már megkezdett ellenőrzési eljárásokhoz szükség van rájuk. Ezt az időszakot követően automatikusan törölni kell őket.
               E naplók csak az (EU) 2018/1240 rendelet 69. cikkének (4) bekezdése szerinti célra használhatók fel.
            
         
         
            8. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2019. február 22-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 236., 2018.9.19., 1. o.
         
         
            (2)  Az Európai Parlament és a Tanács (EU) 2017/2226 rendelete (2017. november 30.) a tagállamok külső határait átlépő harmadik országbeli állampolgárok belépésére és kilépésére, valamint beléptetésének megtagadására vonatkozó adatok rögzítésére szolgáló határregisztrációs rendszer (EES) létrehozásáról és az EES-hez való bűnüldözési célú hozzáférés feltételeinek meghatározásáról, valamint a Schengeni Megállapodás végrehajtásáról szóló egyezmény, a 767/2008/EK rendelet és az 1077/2011/EU rendelet módosításáról (HL L 327., 2017.12.9., 20. o.).
         
            (3)  A Tanács 2000/365/EK határozata (2000. május 29.) Nagy-Britannia és Észak-Írország Egyesült Királyságának a schengeni vívmányok egyes rendelkezéseinek alkalmazásában való részvételére vonatkozó kéréséről (HL L 131., 2000.6.1., 43. o.).
         
            (4)  A Tanács 2002/192/EK határozata (2002. február 28.) Írországnak a schengeni vívmányok egyes rendelkezései alkalmazásában való részvételére vonatkozó kéréséről (HL L 64., 2002.3.7., 20. o.).
         
            (5)  HL L 176., 1999.7.10., 36. o.
         
         
            (6)  A Tanács 1999/437/EK határozata (1999. május 17.) az Európai Unió Tanácsa, valamint az Izlandi Köztársaság és a Norvég Királyság között, e két államnak a schengeni vívmányok végrehajtására, alkalmazására és fejlesztésére irányuló társulásáról kötött megállapodás alkalmazását szolgáló egyes szabályokról (HL L 176., 1999.7.10., 31. o.).
         
            (7)  HL L 53., 2008.2.27., 52. o.
         
         
            (8)  A Tanács 2008/146/EK határozata (2008. január 28.) az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló társulásáról szóló megállapodásnak az Európai Közösség nevében történő megkötéséről (HL L 53., 2008.2.27., 1. o.).
         
            (9)  HL L 160., 2011.6.18., 21. o.
         
         
            (10)  A Tanács 2011/350/EU határozata (2011. március 7.) az Európai Unió, az Európai Közösség, a Svájci Államszövetség és a Liechtensteini Hercegség közötti, a Liechtensteini Hercegségnek az Európai Unió, az Európai Közösség és a Svájci Államszövetség közötti, a Svájci Államszövetségnek a schengeni vívmányok végrehajtására, alkalmazására és fejlesztésére irányuló, különösen a belső határokon történő ellenőrzés megszüntetéséhez és a személyek mozgásához kapcsolódó társulásáról szóló megállapodáshoz való csatlakozásáról szóló jegyzőkönyvnek az Európai Unió nevében történő megkötéséről (HL L 160., 2011.6.18., 19. o.).